**VETO spiller på NorthSide**

**Det danske band er kommet på programmet i elvte time for at udfylde hullet efter Mumford & Sons**

Tre dage inden dørene åbnes til NorthSide Festival 2012, modtog arrangørerne besked om, at Marcus Mumford havde brækket sin hånd, og at Mumford & Sons derfor ikke kan spille på NorthSide i år. Siden da er der blevet arbejdet i døgndrift på at finde et nyt navn, der kan udfylde hullet i programmet fredag aften.

Efter at have været i kontakt med omkring 50 forskellige internationale navne har man måttet sande, at der er umuligt at finde en udenlandsk erstatning, og derfor har man rettet blikket mod den danske musikscene.

Her lykkedes det at få samlet medlemmerne af VETO, der ellers havde planlagt en velfortjent sommerferie efter at have overstået indspilningerne til den kommende ep ”Sinus”. Om tilføjelsen af VETO til programmet siger talsmand, John Fogde:

- Vi er meget taknemmelig over, at VETO med så kort varsel har sagt ja til at samle tropperne og give koncert på NorthSide. Det har været nogle særdeles stressende dage, og derfor er det en lettelse, at VETO har indvilliget i at hjælpe os ved at spille deres eneste festivaljob i Jylland resten af denne sommer.

Fra bandets side forlyder det, at de glæder sig til at vende tilbage til NorthSide, og at man godt kan forvente, at der vil blive budt på smagsprøver fra ep’en ”Sinus”, der udsendes til august.

VETO kan opleves på NorthSide Festival fredag 15. juni klokken 20:00 på Blue Stage.

Aflysningen af koncerten med Mumford & Sons har skuffet mange, så man vil fra festivalens side naturligvis arbejde hårdt på at få Mumford & Sons på programmet til næste års udgave af NorthSide.

NorthSide Festival 2012 afvikles i dagene 15.-17. juni, og billetter kan købes på Northside.dk eller via Billetlugen.dk.

Besøg NorthSide.dk eller facebook.com/northsidefestival for mere information om NorthSide Festival 2012.